แบงก์รัฐไม่ดูดเงินฝาก
แบงก์รัฐตุนสภาพคล่องรวมกันกว่า 5-6 แสนล้าน พร้อมหนุนนโยบายรัฐบาลเต็มสูบ
8 ก.พ. 2559

แบงก์รัฐตุนสภาพคล่องรวมกันกว่า 5-6 แสนล้าน พร้อมหนุนนโยบายรัฐบาลเต็มสูบ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ขณะนี้ธนาคารมีสภาพคล่องราว 3.6 แสนล้านบาท แยกเป็นสภาพคล่องส่วนเกินมากกว่า 2 แสนล้านบาท และส่วนของทุนอีกกว่า 1 แสนล้านบาท ถือว่าเป็นจำนวนที่มากพอ ทำให้ธนาคารไม่ต้องเร่งเรื่องการระดมเงินฝากเพิ่มขึ้นมากนักในปีนี้ แม้ที่ผ่านมาธนาคารจะถูกมอบหมายให้ทำโครงการตามนโยบายรัฐบาล เช่น โครงการซอฟต์โลน 1 แสนล้านบาท และส่วนที่ขยายวงเงินซอฟต์โลนเพิ่มอีก 5 หมื่นล้านบาท และการปล่อยกู้กองทุนหมู่บ้าน 3 หมื่นล้านบาท เพื่อไปปล่อยกู้ต่อให้สมาชิก
ทั้งนี้ ในปี 2559 ธนาคารตั้งเป้าขยายเงินฝากเพิ่มขึ้น 3% จาก ณ สิ้นปี 2558 ธนาคารมียอดเงินฝากคงค้างอยู่ที่ 2.08 ล้านล้านบาท เพิ่มจากช่วงกลางปีที่มียอดเงินฝาก 1.95 ล้านล้านบาท โดยเงินฝากส่วนใหญ่เป็นสลากออมสิน มียอดคงค้างกว่า 7 แสนล้านบาท คิดเป็นสัดส่วนกว่า 35% ซึ่งในปีนี้ยังคงตั้งเป้าหมายออกสลากอย่างน้อย 6 งวด เพื่อทดแทนสลากเดิมที่ครบกำหนด เฉลี่ยยอดออกสลากของใหม่อยู่ที่ 3 หมื่นล้านบาท/งวด หรือคิดเป็นยอดสลากรวมกว่า 1.8 ล้านล้านบาท เมื่อหักกลบแล้วจะคิดเป็นยอดสลากที่เพิ่มขึ้นสุทธิกว่า 3-4 หมื่นล้านบาท หรือเพิ่มขึ้นกว่า 5-6%
“ยังไม่ต้องเร่งหาเงินฝาก เพราะสภาพคล่องที่มีอยู่ก็มากกว่า 3 แสนล้านบาทแล้ว เพียงพอรองรับกับนโยบายรัฐบาล แม้จะมีออกซอฟต์โลนเพิ่มอีก 5 หมื่นล้านบาท หรือ ธอส.จะมาขอซอฟต์โลนทำโครงการบ้านประชารัฐก็ยังเหลืออีกกว่า 2 แสนล้านบาท” นายชาติชาย กล่าว
นางไลวรรณ ปองเสงี่ยม รองกรรมการผู้จัดการ รักษาการในตำแหน่งกรรมการผู้จัดการธนาคารอาคารสงเคราะห์ (ธอส.) กล่าวว่า ในปี 2558 ธนาคารมียอดเงินฝากคงค้าง 7.26 แสนล้านบาท เพิ่มขึ้นกว่า 7.41 หมื่นล้านบาท คิดเป็น 11.36% เนื่องจากธนาคารเร่งระดมเงินฝากเพื่อรองรับการปล่อยสินเชื่อตามนโยบายรัฐบาล สำหรับปี 2559 ตั้งเป้าเงินฝากโตกว่า 5-6% หรือเพิ่มขึ้นไม่น้อยกว่า 5 หมื่นล้านบาท โดยจะเน้นการรับเงินฝากจากลูกค้ารายย่อยมากขึ้น เพื่อรองรับการปล่อยสินเชื่อในโครงการบ้านผู้มีรายได้น้อย ที่ขยายเป้าหมายปล่อยกู้เพิ่มขึ้นอีก 1 หมื่นล้านบาท รวมถึงการปล่อยสินเชื่อปกติของธนาคารที่ในปีนี้ตั้งเป้าหมายปล่อยสินเชื่อที่ระดับ 1.57 แสนล้านบาท
ด้านธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า เมื่อสิ้นปีบัญชี 2558 ธนาคารสามารถระดมเงินฝากได้ตามเป้าหมาย 6.5 หมื่นล้านบาท ล่าสุดมียอดเงินฝากเพิ่มขึ้นกว่า 5 หมื่นล้านบาท
สำหรับสลาก ธ.ก.ส.ชุดล่าสุดออกมาตั้งแต่เดือน ส.ค. 2558 ตั้งเป้าระดมเงินฝาก 6 หมื่นล้านบาท คาดว่าจะขายหมดภายในเดือน มี.ค. 2559 นี้ ส่วนในปีบัญชี 2559 ที่จะเริ่มขึ้นในเดือน เม.ย. 2559 นี้ ธนาคารเตรียมเสนอที่ประชุมคณะกรรมการเรื่องเป้าหมายระดมเงินฝากเพิ่มขึ้น 7.5 หมื่นล้านบาท หรือเพิ่มขึ้น 7-8%